钦定古今图书集成/明伦汇编/官常典/第595卷 > 罗璧
## 钦定古今图书集成/明伦汇编/官常典/第595卷 > 罗璧

按《元史》本传：“璧字仲玉，镇江人。父大义，为宋将，璧年
十三而孤。长从朱祀孙入蜀，累官武翼大夫、利州西
路马步军副总管。祀孙移荆湖，璧从之，至江陵。右丞
阿里海牙领军江陵，璧从祀孙降，授宣武将军、管军
千户，隶丞相阿术麾下。招收进军，讨歙寇有功，领本
州安抚事。至元五年，从元帅张弘范定广南，赐金符”，
陞明威将军、管军总管，镇金山。居四年，海盗屏绝，徙
镇上海，督造海舟六十艘，两月而毕。至元十二年，始
运江南粮，而河运弗便。十九年，用丞相伯颜言，初通
海道，漕运抵直沽，以达京城，立“运粮万户”三，而以璧
与朱清、张瑄为之。乃首部漕舟，由海洋抵杨村，不数
十日入京师。赐金虎符，进怀远大将军、管军万户，兼
管海道运粮。二十四年，乃颜叛，璧复以漕舟至辽阳，
浮海抵锦州小凌河，至广宁十寨，诸军赖以济。加昭
勇大将军。二十五年，督漕至直沽仓。潞河决，水溢几
及仓。璧树栅，率所部畚土筑堤捍之。升昭毅大将军、
同知淮西道宣慰司事。请“两淮荒闲之田，给贫民耕垦，三年而后量收其入。”从之。岁得粟数十万斛。升镇
国上将军、海北海南道宣慰使都元帅。大德三年，除
饶州路总管，改广东道宣慰使都元帅。山海獠夷不
沾王化，负固反侧，乃诱致诸洞蛮夷酋长，假以官位，
晓以祸福，由是咸率众以归。除都水监，改正奉大夫。
通州复多水患，凿二渠以分水势，又浚阜通河而广
之，岁增漕六十馀万石。奉命括两淮屯田，得疾归镇
江而卒，年六十六。子坤、载。